Óriásit nőtt a Huawei piaci részesedése, nem sok választja el őket a Samsungtól
A legfrissebb piaci adatok alapján a Huawei hatalmas erősödést mutatott 2018 első negyedévéhez képest 2019 első három hónapjában, és most már csak az a kérdés, mikor előzik be a Samsungot.
Nagyon erős volt az évkezdés a Huawei számára. Olyannyira, hogy ha a kínai gyártó így folytatja, 2020 elejére, de akár már 2019 végére is a világ legnagyobb mobilgyártója válhat belőle.

A Counterpoint Research legfrissebb adatai szerint a Huawei óriási növekedést produkált az év első három hónapjában az előző év azonos időszakához képest. A cég 11 százalékról 17 százalékra növelte a piaci részesedését, míg a Samsung 1, az Apple pedig 2 százalékot zsugorodott. Mindez azt is jelenti, hogy a jelenlegi második kínai és az első dél-koreai céget már tényleg csak egy hajszál, alig 3 százalék választja el egymástól.

A tendenciákat nézve jól látszik, hogy a Samsung és az Apple csupán 2018 első negyedévében tudta megállítani piaci részesedésének csökkenését.

A számok nyelvére lefordítva is igen jelentős a különbség a cégek között. A Huawei 2019 első negyedévében összesen 59,1 millió készüléket adott el, ami az előző év azonos időszakához képest 50 százalékos bővülést jelent. Az Apple és a Samsung ezen a téren is csökkent: előbbi 8, utóbbi 20 százalékot.

Az adatok alapján azonban még így sem az Apple volt a 2019 első negyedévének legnagyobb vesztese. Az LG még náluk is nagyobbat, esett, és 2018 első három hónapjához képest -40 százalékon zárta az eladásokat.

A Huaweien kívül csak két másik kínai gyártó, az Oppo és a Vivo tudott több telefont eladni tavalyhoz képest: előbbi 10, utóbbi 27 százalékkal.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
okostelefon Apple piaci részesedés Samsung CounterPoint Research Huawei